Bjørgen om mammarollen: - Har ikke sovet en hel natt ennå
– Jeg har ennå ikke sovet en hel natt siden Marius ble født. Han er veldig aktiv fra halv fem på morgenen, og utover, sier Marit Bjørgen . Guttebarnet hun har med OL-vinner Fred Børre Lundberg (46) som kom til verden 26. desember er en ung herremann med egen døgnrytme. Bjørgen klager ikke. Hun tar sin nye livssituasjon med et smil forteller hun i dette intervjuet med VG. – Jeg har en liten en, og dagene er ikke like. Hverdagene er blitt annerledes. Det er noe annet enn da jeg bare hadde meg selv å tenke på. Jeg er oppe ved syvtiden, og prøver å komme meg ut på trening rundt klokken åtte. Så trener jeg en økt på ettermiddagen, sier Bjørgen. Hun møter til mingling med et stort pressekorps på Bislett stadion antrukket i treningsutstyr. Dit er hun kommet for å motivere barn og ungdom i den landsomfattende Tinestafetten i regi av friidretten. Arrangementet har hun kastet glans over i flere år sammen med andre norske toppidrettsutøvere. – Jeg kommer fra halvannen time på rulleski i Holmenkollen. Formen er bra. Tester viser at jeg er i like bra slag som for ett år siden, sier Bjørgen. Marius ble ikke født med ski på beina. Men det var jammen ikke langt unna. Bjørgen forteller at sønnen allerede har fått langrennsski. Hun ler av spørsmålet om det er en modell for skøyting eller klassisk. Uansett er det ikke lenge til de kommer i bruk. Snart blir han en del av kvinnelandslaget i langrenn med Lundberg med som «dagpappa». – Planen er at Marius og Fred Børre skal være med på samlinger. Og første landslagsmøte med de andre jentene blir på Sognefjellet i slutten av mai. Det blir spennende. Men jeg er forberedt på at jeg ikke får gjort alt jeg har planlagt. Tid til å trene får jeg, men det spørs om jeg får tid nok til restitusjon og hvile, sier Bjørgen. Langrennsdronningen gjorde comeback i showrennet Kulåssprinten i Sarpsborg i mars. Planen var at hun skulle stille i NM på Beistostølen i april. Men det gikk i vasken på grunn av en belastningsskade i hoften. – Jeg fikk trent godt i februar og mars. Kanskje var jeg litt for offensiv etter fødselen, og at det var det som var årsaken til skaden. Men gjort er gjort, sier Bjørgen. Hun vet at hun satser videre med en kalkulert risiko om at hun ikke er av samme suverene klasse som før hun ble mamma. Men poengterer at hun har gitt seg selv to år. Frem til OL i sørkoreanske Pyeongchang. – På en måte har jeg ingenting mer å bevise. Jeg har opplevd masse innen langrennssporten. Det er Marius som betyr det meste for meg nå. Det er ingenting som kan sammenlignes med å få ham til verden, sier Bjørgen. – Har du tenkt tanken på at du kan komme til å gi deg hvis du ikke klarer å henge med Therese Johaug, Ingvild Flugstad Østberg og Heidi Weng. At du tenker «nok er nok»? – Jeg må kanskje bruke dette året til å komme tilbake i toppen. Målet er OL. Det er vanskelig å forutsi hvordan ting er om fire-fem måneder. Men jeg er forberedt på at det blir tøft å henge med Johaug og de andre, sier Bjørgen. – Gruer du deg litt, eller gleder du deg bare? – Jeg gleder meg til å presse kroppen igjen, men jeg er forberedt på at det blir tøft. På mitt aller beste kan jeg kjempe helt i verdenstoppen igjen, sier Marit Bjørgen. I VG Sportens ferske podkast får du dommen over bokseverdenens superkamp, Leicester-helten som ble flau og hvorfor far og sønn Thoresen må passe seg som hockeyeksperter:
Marit Bjørgen (36) drømmen om en hel natt søvn. Sønnen Marius (fire måneder) krever pupp og ny bleie rundt klokken 04.30 – hver natt.